Document ID: /roh_data/filtered/fineweb-2-filterrobots_roh.jsonl.gz/51946

Scola auta da pedagogia SAP
Noziuns da clav: Renconuschientscha da diploms tras la furmaziun da persunas d'instrucziun / Mobilitad e barat / Process da Bologna / Sistem europeic da transferiment da credits academics (ECTS) / Coordinaziun en il sectur da las SAP / Coordinaziun en il sectur da las scolas autas
Furmaziun da persunas d'instrucziun
La furmaziun da persunas d'instrucziun per il stgalim preliminar, per il stgalim primar, per il stgalim secundar I e per las scolas da maturitad gimnasiala sco er per las professiuns en il sectur da la pedagogia speziala vegn fatga a las scolas autas – per gronda part a las scolas autas da pedagogia. Sco consequenzas d'ina refurma cumplessiva da la furmaziun da persunas d'instrucziun dals onns 1990 èn vegnidas stgaffidas scolas autas da pedagogia. Dapi quella giada vegn la furmaziun da las persunas d'instrucziun per tut ils stgalims da scola fatga a scolas autas (terziarisaziun da la furmaziun da persunas d'instrucziun). Fin alura è la furmaziun da las persunas d'instrucziun per il stgalim preliminar e per il stgalim primar vegnida fatga per gronda part ad instituziuns da furmaziun dal stgalim secundar II (seminaris).
Pervia da lur studis orientads a la pratica e pervia da lur perscrutaziun orientada al champ da professiun tutgan las scolas autas da pedagogia tipologicamain tar las scolas autas spezialisadas. Ellas vegnan dentant manadas en autra maniera. Sco basa legala per quai vala sin plaun federal la Cunvegna interchantunala davart la renconuschientscha da certificats da scolaziun da la Conferenza svizra da las directuras e dals directurs chantunals da l'educaziun publica (CDEP). L'incarica da prestaziun da las scolas autas da pedagogia cumpiglia l'instrucziun (scolaziun e furmaziun supplementara), la perscrutaziun ed il svilup orientà a l'applicaziun sco er la furniziun da servetschs.
Ils studis da la furmaziun da persunas d'instrucziun qualifitgeschan per la professiun e cuntegnan parts scientificas, parts didacticas dal rom sco er parts pedagogicas e parts da la pratica professiunala. Els collian la teoria e la pratica sco er l'instrucziun e la perscrutaziun. La finamira è quella d'intermediar cumpetenzas da savida e d'agir per l'educaziun e per la furmaziun da scolaras e da scolars dals differents stgalims da scola resp. per uffants e per giuvenils cun basegns spezials. La furmaziun vegn fatga tenor il model da dus stgalims cun studis da bachelor e da master tenor la Decleraziun da Bologna. Las prestaziuns da studi vegnan mesiradas cun puncts dal Sistem europeic da transferiment da credits academics (puncts dad ECTS). La durada dal studi dependa da la furmaziun elegida. Las absolventas ed ils absolvents dals studis survegnan mintgamai in diplom d'instrucziun per il stgalim da scola respectiv u in diplom professiunal dal sectur da la pedagogia speziala e supplementarmain in diplom da bachelor u da master. (Excepziun: persunas d'instrucziun per scolas da maturitad survegnan mo in diplom d'instrucziun. Il diplom da master vegn fatg en il rom dal studi scientific). Ils diploms d'emprendissadi e professiunals èn renconuschids en l'entira Svizra.
-
Persunas d'instrucziun per il stgalim preliminar e/u per il stgalim primar
-
Persunas d'instrucziun per il stgalim secundar I
-
Persunas d'instrucziun per scolas da maturitad
-
Furmaziuns en il sectur da la pedagogia speziala: Direcziuns d'approfundaziun «educaziun prescolara pedagogic-curativa» e «pedagogia curativa da scola»
-
Furmaziuns en la logopedia ed en la terapia da psicomotorica
Furmaziun da las persunas responsablas per la furmaziun prof.
La furmaziun da las persunas responsablas per la furmaziun professiunala en manaschis d'emprendissadi, da persunas d'instrucziun en scolas professiunalas spezialisadas ed en scolas spezialisadas superiuras sco er da persunas d'instrucziun da la furmaziun supplementara professiunala vegn fatga a scolas autas ed ad ulteriuras instituziuns da furmaziun. La furmaziun da las persunas responsablas per la furmaziun professiunala vegn reglada en il rom da la furmaziun professiunala. Ils studis varieschan tut tenor il stgalim destinà e tut tenor il pensum d'instrucziun (activitad professiunala principala u activitad professiunala accessorica).